P. Prokopovič, minister dopravy, pôšt a telekomunikácií SR: (2005-02-08):
Nebudem sa vyjadrovať menovite ku všetkým, ktorí tu vystúpili, pretože mnohí by to mohli brať osobne. Niektoré sa opakujú podobné vystúpenia pri mojich zákonoch už pravidelne. Škoda, že nie sú podložené skúsenosťou, znalosťou problematiky, ale skôr politickým zafarbením. Napriek tomu si dovolím niekoľko poznámok všeobecne, tak ako vo viacerých vystúpeniach boli povedané. Hovorilo sa tu o likvidácii konkurencie. Ja sa chcem spýtať: Akej konkurencie? V tom, že chceme zaviesť rovnaké pravidlá pre všetkých? A súhlasím s tým, že budú trošku sprísnením podmienok výučby, a teda aj zvýšením kvality. Toto voláme likvidácia konkurencie? Je to konkurencia vtedy, keď jeden má jedny kritériá a druhý má druhé kritériá? Alebo dovolíme si povedať, že učebňa a trenažéry nebudú prínosom pre skvalitnenie výučby? Dovolíme si povedať, že vyučovanie, a to nemusím už opakovať ja, čo som povedal pri prvom čítaní, povedali to viacerí aj z opozičných, aj z koaličných poslancov, ktorí vystúpili, že to vyučovanie v obývačkách funguje? A práve to my chceme, aby nefungovalo, ale aby fungovalo v učebniach. A sme kritizovaní, že je to likvidácia konkurencie? Kontrolný mechanizmus. Prosím vás, páni poslanci, ktorí ste to použili, práve tým, že chceme zaviesť pracovný pomer medzi učiteľom a majiteľom autoškoly, chceme posilniť kontrolný mechanizmus, práve my dnes nemôžeme kontrolovať tých, ktorí sú na dohodu. Môžeme kontrolovať majiteľa autoškoly, ale už nie tých, s ktorými má vzťah ako podnikateľ na základe dohody. Práve my to chceme. A dneska Zákonník práce, je tu minister práce, sociálnych vecí, pred chvíľou som ho videl, potvrdí, že dnes je možná akákoľvek pracovná doba na akýkoľvek počet hodín a akýkoľvek počet dní. Takže nevidíme problém v tom, v uzatvorení. A je tam potom zabezpečená kontrola. Čiže je to práve opačne. Takže myslím si, že treba pozerať trošku širšie na tento zákon. To nie je zákon o politike, toto nie je zákon o podnikateľoch, toto je zákon o bezpečnosti cestnej premávky. Zhodou okolností včera sme mali prvé zasadnutie Rady vlády pre bezpečnosť cestnej premávky. Jednohlasne, podotýkam, jednohlasne, ktorí sme tam boli, členovia rady sme konštatovali, že tento zákon je veľmi potrebný. Dokonca boli pripomienky od ľudí, ktorí priamo v tomto sektore robia, či sa to týka Policajného zboru, ministerstva vnútra, ministerstva zdravotníctva, školstva a pod., že je to veľmi mäkké, že ešte by to bolo potrebné sprísniť to, za chvíľu poviem prečo. Som tu pri ďalšom kritizovanom bode, že žiadne štatistiky neexistujú. Ale existujú, ale existujú štatistiky a ja ich za chvíľu poviem a budú to štatistiky veľavravné. Dovoľte mi teda úplne na záver niekoľko slov, do ktorých vložím aj tie štatistiky. Vypočuli sme si viaceré reakcie na náš návrh o autoškolách a o zmene a doplnení niektorých zákonov. Dovoľte mi však len pripomenúť, že jeho cieľom je hlavne zosúladiť obsah výcviku žiadateľov o udelenie vodičského oprávnenia s problematikou udeľovania vodičských preukazov a predovšetkým komplexne upraviť problematiku autoškôl bez toho, aby zasahoval do súčasného rozdelenia kompetencií medzi ministerstvom vnútra a ministerstvom dopravy, pôšt a telekomunikácií. Tu chcem pripomenúť ešte jednu pripomienku, že neriešime tam otázku skúšok. Vážení páni poslanci, pani poslankyne, ale to je záležitosť ministerstva vnútra, ktoré zabezpečuje ich vykonanie, a príslušnej komory autoškôl, to nerobí ministerstvo dopravy, pôšt a telekomunikácií. Chcem taktiež skonštatovať, že mnohé pozmeňujúce návrhy, ktoré tu odzneli, sú veľmi prínosné, veľmi pozitívne. A som osobne presvedčený, že aj v praxi veľmi pozitívne budú vplývať na uplatňovanie, ale hlavne realizáciu tohto zákona v praxi smerom k znižovaniu počtu dopravných nehôd a hlavne nehôd so smrteľnými následkami. Myslím si, že môžeme kľudne bez akýchkoľvek pripomienok akceptovať pozmeňujúce návrhy pána poslanca Malchárka, ktoré vznikli aj po obsiahlej dvojkolovej diskusii vo výbore pre hospodárstvo, privatizáciu  a podnikanie. Akceptujeme takisto bez výhrad pozmeňujúce návrhy takisto pána poslanca Vážneho, podpredsedu hospodárskeho výboru, pani poslankyne Štrofovej takisto, pani poslankyne Tóthovej. Myslím si, že ani k pripomienkam pána poslanca Blanára nemám nejaké výhradné pripomienky. Nestihol som to ešte do detailov posúdiť, ale, tak ako som to hneď stihol posúdiť, myslím si, že to nebude žiadny problém. Ale, prosím vás, pani poslankyne, páni poslanci, ktorí navrhujete zastaviť konanie o tomto zákone, aby sa nepokračovalo, a chcete ponechať súčasný stav, zoberte, prosím, do pozornosti aj tieto čísla, ktoré teraz tu odznejú. A sú to čísla, ktoré som dostal priamo z Policajného zboru, čiže sú to autentické štatistiky. Vládny návrh zákona má ambíciu zvýšiť úroveň vedomostí a praktických zručností absolventov vodičských kurzov a zvrátiť tak nepriaznivý trend, keďže v roku 1998, a to dávam do pozornosti, v roku 1998 bolo vyskúšaných celkom 77 870 absolventov s celkovou prepadovosťou 16,11 %, to bolo v roku 1998, ale v roku 2003 už neuspelo na skúškach z celkového počtu 98 865 absolventov až 25,3 %. To teda jedna štvrtina absolventov v roku 2003 neuspela. Tento vývoj sa odráža priamo v cestnej premávke a dotýka sa nás všetkých vo forme dopravných nehôd a ich následkov. Napr. v roku 2004 bolo na Slovensku evidovaných 61 228 dopravných nehôd, čo je oproti roku 2003 nárast o 924. Vodiči motorových vozidiel spôsobili 54 189 nehôd, čo predstavuje 89 % z celkového počtu nehôd, tých 11 % spôsobili cyklisti a chodci. A teraz sú veľmi dôležité tie štatistiky, o ktoré ste žiadali. Ak sústredíme našu pozornosť na vodičov začiatočníkov, tak zistíme nasledovné. Vodiči s vodičskou praxou do jedného roka zavinili 4 606 dopravných nehôd, t. j. 8,5 % z nehôd zavinených vodičmi motorových vozidiel. Vodiči s vodičskou praxou do dvoch rokov zavinili 3 717 dopravných nehôd, t. j. 6,86 % z nehôd zavinených vodičmi motorových vozidiel, čiže dohromady prvý a druhý rok viac ako 15 % všetkých nehôd, ktoré boli zavinené. Uvediem teraz aj údaje z pohľadu veku vodičov. Pritom vybrané vekové kategórie môžeme chápať ako veľmi blízke veku väčšiny začiatočníkov, aj keď to nie sú všetci. Niektorí sú v pokročilejšom veku, ale drvivá väčšina začína v mladom veku. Teda štatistika uvádza, že vodiči do 17 rokov, teda tí motorkári, malí motorkári zapríčinili 148 dopravných nehôd, t. j. 0,3 % celkove z nehôd, ale vodiči vo veku 18 až 20 rokov zapríčinili 2 649 dopravných nehôd, 4,9 %, teda necelých 5 % z nehôd zavinených všetkými vodičmi motorových vozidiel a vodiči vo veku 21 až 24 rokov zapríčinili 6 464 dopravných nehôd, t. j. 11,93 % z nehôd zavinených vodičmi motorových vozidiel. Teda takisto je to veľmi alarmujúce číslo práve u tých začiatočníkov. A to, myslím si, malo by byť mementom pre každého, kto bude o tomto zákone hlasovať. Najčastejšími príčinami dopravných nehôd zavinených vodičmi motorových vozidiel je predovšetkým nesprávny spôsob jazdy, porušenie základných povinností vodiča, prekročenie povolenej rýchlosti jazdy, nedanie prednosti v jazde a nesprávne predchádzanie. Myslím si, že práve všetky uvedené nedostatky sa dajú eliminovať práve kvalitným výcvikom v autoškolách a náš vládny návrh zákona o autoškolách a o zmene a doplnení niektorých zákonov na to vytvára všetky predpoklady. Nakoniec, úplne na záver mi dovoľte uviesť, že predkladaný vládny návrh absolútne nezhorší podnikateľské prostredie, pretože nezavádza nijaké nové obmedzenia ani nové povinnosti podnikania oproti doteraz platnej právnej úpravy. Upresnením povinnosti podnikateľov a jednoznačnosťou vzťahov sa utvoria práve rovnaké podmienky podnikania pre všetkých, a tým sa aj prispeje k čistote právnych vzťahov v tejto oblasti podnikania, čo podľa nášho názoru bude jednoznačne prínosom. Ďakujem pekne.